Wêreldrugby sê ja vir rassekwotas in SA rugbyVergeet daarvan om by Wêreldrugby (WR) oor rassekwotas in Suid-Afrikaanse rugby te kla, dié liggaam het pas indirek sy goedkeuring daaraan verleen, oënskynlik ten koste van sy eie integriteit. Daar is geen ander afleiding te maak nie uit die WR-raad se voorlopige toesegging van 2023 se toernooi om die Rugbywêreldbeker (RWB) aan Suid-Afrika. Dié stap kan eweneens dui op die negering van AfriForum se klagte teen rassekwotas en politieke inmenging, wat in Julie vanjaar in Dublin by WR ingedien is. As die liggaam hoegenaamd ʼn beswaar teen politiek geïnspireerde rassekwotas gehad het, sou hy tog nie sy vlagvoerende toernooi daarmee wou vereenselwig nie. In die proses kan die vraag tereg gevra word in hoeverre WR se integriteit na aanleiding van die besluit in gedrang kom. WR sê uitdruklik in die aanhef van sy Regulasie 9 dat dit in die hoogste openbare belang is dat die beste spanne en spelers die [nasionale] unies verteenwoordig (paragraaf 9A). “Die kies van die beste spelers vir internasionale rugby bied die regverdigste keuringstelsel omdat dit op spelmeriete geskoei is.” Eenvoudiger en duideliker kan dit gewis nie gestel word nie. Paragraaf 9B sê ʼn unie “moet in staat wees om sy beste span vir toetse te kies” … “om te verseker dat die gehalte en integriteit van internasionale rugby staande gehou word”. Paragraaf 9E sê dis in die beste belang van sport op alle vlakke dat Regulasie 9 deur alle belanghebbendes behoorlik en te goeder trou toegepas word. Spelersbestuur en -welsyn is die enigste rede wat WR as uitsondering op die reël erken. Gemeet aan sy eie gepubliseerde maatstaf kan die wêreldliggaam geen redelike mens verkwalik nie as hy hom (WR) as ʼn tweegesig beskou. Dit wil dus voorkom of enigeen wat hom by WR teen rassekwotas verset sy energie verkwis, omdat dié liggaam skynbaar in hierdie opsig kop in een mus met die ANC-regering is. ʼn Mens wil vir geen oomblik Suid-Afrika die aanbieding van die RWB-toernooi in 2023 misgun nie, maar jy wil darem met jou beste span daaraan deelneem. As WR werklik die integriteit van die spel op die hart dra, soos hy voorgee – en dit geld insgelyks vir die toernooi se integriteit – kan hy minstens seker maak dat die gasheer se span op meriete gekies word. Hy behoort hom aan stemme, veral uit Nieu-Seeland, te steur dat die politieke inmenging wat Suid-Afrikaanse rugby knelter in die belang van internasionale mededingendheid uit die weg geruim moet word.